Η ομόφωνη εκλογή του Θεόδωρου Ρουσόπουλου στη θέση του Προέδρου της Κοινοβουλευτικής Συνέλευσης του Συμβουλίου της Ευρώπης επιβεβαιώνει την αναβάθμιση της διεθνούς θέσης της χώρας και διευρύνει τη δυνατότητα να καταστεί πιο ισχυρή η φωνή της στη διεθνή κοινή γνώμη και ιδιαίτερα στον ιστορικό Διεθνή Οργανισμό.

Η Κοινοβουλευτική Συνέλευση μαζί με το Κογκρέσο Τοπικών και Περιφερειακών Αρχών αποτελούν τα δύο διευρυμένα συλλογικά όργανα του Συμβουλίου της Ευρώπης που προασπίζονται επί δεκαετίες τον πυρήνα των δημοκρατικών αρχών. Η ορθή λειτουργία των Δημοκρατικών Θεσμών, ο σεβασμός του Κράτους Δικαίου, η υπεράσπιση των Ανθρωπίνων Δικαιωμάτων και ο τακτικός έλεγχος αυτών, τόσο σε εθνικό όσο και σε τοπικό επίπεδο, αποτελούν επί 7 δεκαετίες τη βάση δράσης του διεθνούς οργανισμού και σταθερή δέσμευσή του απέναντι στα 46 κράτη μέλη του.

Η στενή συνεργασία της Κοινοβουλευτικής Συνέλευσης με το Κογκρέσο Τοπικών και Περιφερειακών Αρχών του Συμβουλίου της Ευρώπης θα επιτρέψει στις αντίστοιχες δύο ελληνικές αντιπροσωπείες να επιτύχουν πολλαπλαστιαστικά θετικό αποτέλεσμα στην υπηρεσία των αρχών τόσο του οργανισμού όσο και της ελληνικής δημοκρατικής πολιτικής παράδοσης.

Εκ μέρους της Εθνικής Αντιπροσωπείας στο Κογκρέσο Τοπικών και Περιφερειακών Αρχών συγχαίρουμε τον κ. Ρουσόπουλο για την εκλογή του και ευχόμαστε καλή επιτυχία στο έργο που αναλαμβάνει.

Κουκάς Κωνσταντίνος

Επικεφαλής Ελληνικής Αντιπροσωπείας στο Κογκρέσο ΣτΕ

Αντιπρόεδρος Κογκρέσου ΣτΕ